PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

               	

Číslo: 2011/PE/L/1/024	 					Bratislava 12.07.2011

	Protimonopolný úrad Slovenskej republiky, odbor legislatívno-právny a európskych záležitostí, príslušný na konanie podľa § 38 ods. 13 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, v správnom konaní č. 0014/OLP/2011 vedenom vo veci povinnosti podnikateľa PHOENIX  Zdravotnícke zásobovanie, a.s., Pribylinská 2/A, 831 04 Bratislava, IČO:  34 142 941 zaplatiť penále takto
	
rozhodol

podnikateľ PHOENIX Zdravotnícke zásobovanie, a.s., Pribylinská 2/A, 831 04 Bratislava, IČO:  34 142 941 (ďalej len „účastník konania“) je povinný podľa § 38 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) a za oneskorené zaplatenie pokuty uloženej mu rozhodnutím Protimonopolného úradu Slovenskej republiky (ďalej len „úrad“), odboru koncentrácií, č. 2005/FH/3/1/061 zo dňa 20.05.2005 (ďalej len „rozhodnutie úradu, odboru koncentrácií“) v spojení s rozhodnutím Rady úradu č. 2005/FH/R/2/090 zo dňa 26.08.2005 (ďalej len „rozhodnutie Rady úradu“) za obdobie od 23.03.2011 do 23.05.2011 t.j. 62 dní omeškania na účet úradu, číslo 7000060793/8180 vedený v Štátnej pokladnici KS 1118 v lehote 15 dní od nadobudnutia právoplatnosti tohto rozhodnutia.   
 
Odôvodnenie:

	Rozhodnutím úradu, odboru koncentrácií, v spojení s rozhodnutím Rady úradu bola účastníkovi konania uložená pokuta vo výške 995 817,56 Eur.  Rozhodnutia nadobudli právoplatnosť dňa 02.09.2005.

	Pokutu uloženú rozhodnutím úradu, odboru koncentrácií v spojení s rozhodnutím Rady úradu bol účastník konania povinný zaplatiť do 15 dní odo dňa nadobudnutia jeho právoplatnosti. Účastník konania podal žalobu na Krajský súd v Bratislave, ktorou sa domáhal preskúmania zákonnosti rozhodnutia Rady úradu. Uznesením Krajského súdu v Bratislave, sp. zn. 1 S 314/2005-51 zo dňa 05.06.2006  bola odložená vykonateľnosť rozhodnutia Rady úradu v spojení s rozhodnutím úradu, odboru koncentrácií do právoplatného rozhodnutia súdu o žalobe. Dňa 07.03.2011 nadobudol právoplatnosť rozsudok Najvyššieho súdu v Bratislave, sp. zn. 1 Sžhpu/4/2008 zo dňa 25.01.2011, ktorým bola žaloba účastníka konania zamietnutá. Účastník konania bol povinný zaplatiť pokutu do 22.03.2011. 

	 Úrad, odbor legislatívno-právny a európskych záležitostí vypočítal penále na základe skutočností, že rozhodnutie úradu, odboru koncentrácií sa stalo vykonateľným dňa 23.03.2011 a pokuta zaplatená povinným bola na účet pripísaná dňa 24.05.2011, t.j. podnikateľ bol v omeškaní 62 dní. Za každý deň omeškania odo dňa 23.03.2011 do dňa 23.05.2011 je podnikateľ povinný zaplatiť penále vo výške 0,1% z dlžnej sumy za každý deň omeškania, t.j. 995,82 Eur, pričom za 62 dní omeškania penále predstavujú  61 740, 84 Eur (slovom šesťdesiatjedentisíc sedemstoštyridsať  eur osemdesiatštyri  centov). 	

	V priebehu správneho konania bola úradu dňa 27.06.2011 doručená odpoveď účastníka konania na výzvu pred vydaním rozhodnutia z dňa 09.06.2011 zaslanú účastníkovi konania podľa § 33 zákona.    

	Účastník konania vo svojej odpovedi žiadal o odpustenie alebo zníženie penále za nezaplatenie pokuty v stanovenej lehote, pričom sa opiera o nasledovné dôvody. 

	Účastník konania tvrdí, že v predmetnej veci po obdržaní rozsudku Najvyššieho súdu SR sp. zn. 1 Sžhpu/4/2008 zo dňa 25.01.2011 zvažoval ďalšie právne kroky – tj. podanie ústavnej sťažnosti na Ústavný súd Slovenskej republiky, vrátane požiadavky o odklad vykonateľnosti. Účastník teda tvrdí, že pokuta nebola zaplatená včas, s ohľadom na to, aby v prípade podania ústavnej sťažnosti a povolenia odkladu vykonateľnosti rozhodnutia zabránil prevodom a spätným prevodom nemalých finančných prostriedkov. 

	Ďalej účastník konania uvádza, že v marci v roku 2011 došlo k ustanoveniu nových členov jeho predstavenstva a predstavenstvo v novom zložení potrebovalo čas na analýzu právnych posudkov a pre ďalšie právne kroky vo veci. 

	Účastník konania sa tiež domnieva, že úrad by mal zohľadniť skutočnosť, že ku dňu zaslania odpovede na výzvu pred vydaním rozhodnutia nemá účastník konania žiadne nedoplatky na daniach, ani na platbách Sociálnej poisťovni a zdravotným poisťovniam a ani žiadne neuhradené záväzky voči štátu a že si vždy plnil riadne a včas svoje povinnosti voči tretím osobám, obzvlášť voči štátnym úradom. 

	K námietkam účastníka konania uvádzame nasledovné. 

	Podľa § 38 ods. 9 zákona, ak podnikateľ nezaplatí pokutu v určenej lehote, je povinný zaplatiť penále v výške 0,1 % z dlžnej sumy uloženej pokuty za každý deň omeškania.
 
Zároveň § 38 ods. 13 zákona stanovuje, že uložené pokuty a penále  vyberá a vymáha úrad a sú príjmom štátneho rozpočtu.

  	Podľa čl. 2 ods. 2 zákona č. 460/1992 Zb. Ústava Slovenskej republiky štátne orgány môžu konať iba na základe ústavy, v jej medziach a v rozsahu a spôsobom, ktorý ustanoví zákon.  
	 
	Percentuálna sadzba penále 0,1 % za každý deň omeškania vyplýva priamo zo zákona a odvíja sa od výšky uloženej pokuty. Túto sumu nie je možné pri v konaní o uložení penále znížiť, ani zvýšiť. Zákon, ani žiadny iný predpis neumožňuje úradu posúdiť v správnom konaní pri ukladaní penále také okolnosti, ktorých posúdenia sa domáha účastník konania.  

	Treba tiež podotknúť, že rozhodnutie účastníka konania o tom, že pokutu uloženú právoplatným a vykonateľným rozhodnutím úradu s poukazom na možnosť, že súd môže rozhodnúť o odklade vykonateľnosti so sebou vždy nesie riziko, že k odkladu vykonateľnosti nedôjde a že v tom prípade bude účastník konania musieť znášať dôsledky takéhoto svojho rozhodnutia v podobe povinnosti platiť penále.  
 
	Obdobne to platí i o námietkach súvisiacich so zmenami v predstavenstve účastníka konania. Povinnosť zaplatiť penále v prípade oneskoreného zaplatenia pokuty je daná zákonom a účastník konania o nej mal vedomosť. Okrem toho treba podotknúť, že úrad opakovane po nadobudnutí vykonateľnosti rozhodnutia úradu, odboru koncentrácií, listami zo dňa 11. apríla 2011 (list č. 1373/PMÚSR/2011) a zo dňa 11.mája 2011 (list č. 1790/PMÚSR/2011) vyzýval účastníka konania na zaplatenie uloženej pokuty a tiež ho upozorňoval na to, že oneskoreným zaplatením pokuty vznikla účastníkovi konania povinnosť zaplatiť penále od 23. marca 2011 až do zaplatenia.  

	Zákon, ani iný právny predpis tiež neumožňuje, aby úrad pri ukladaní penále prihliadal na to, že si účastník konania plní svoje povinnosti voči štátnym orgánom a voči tretím osobám.  

	Vzhľadom na tieto skutočnosti rozhodol úrad, odbor legislatívno-právny a európskych záležitostí tak, ako to je uvedené vo výrokovej časti rozhodnutia.  

Poučenie :

	Proti tomuto rozhodnutiu možno podať podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov rozklad na odbor legislatívno-právny a európskych záležitostí Protimonopolného úradu Slovenskej republiky v lehote do 15 dní odo dňa doručenia tohto rozhodnutia. Včas podaný rozklad má odkladný účinok.

Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

V zmysle § 71 ods. 1 zákona č. 71/1967 Zb. o správnom konaní v znení neskorších predpisov, ak účastník konania nesplní v určenej lehote dobrovoľne povinnosť uloženú mu rozhodnutím, ktoré je vykonateľné alebo zmierom schváleným správnym orgánom alebo ním zostaveným výkazom nedoplatkov, ich výkon sa uskutoční. 

     	 	Mgr. Peter Demčák
				   		 riaditeľ odboru legislatívno-právneho 
					 		a európskych záležitostí

Rozhodnutie sa doručí:
PHOENIX Zdravotnícke zásobovanie, a.s. 
Pribylinská 2/A
831 04 Bratislava